Θαλάσσιο Πάρκο Ζακύνθου

Το Εθνικό Θαλάσσιο Πάρκο Ζακύνθου ιδρύθηκε το 1999 και περιλαμβάνει τον κόλπο του Λαγανά, στις νότιες ακτές της Ζακύνθου, στο Ιόνιο Πέλαγος. Η περιοχή αποτελεί τμήμα του δικτύου προστατευόμενων περιοχών Natura 2000. Το θαλάσσιο πάρκο Ζακύνθου είναι το πρώτο πάρκο τέτοιου είδους που ιδρύθηκε στην Ελλάδα αλλά και τη Μεσόγειο για την προστασία της θαλάσσιας χελώνας Καρέττα καρέττα.

Η προστατευόμενη περιοχή περιλαμβάνει τη θαλάσσια έκταση και τις νησίδες του κόλπου του Λαγανά, τις παραλίες ωοτοκίας της θαλάσσιας χελώνας και μία παράκτια ζώνη, που περιβάλει αυτές, τον υγροβιότοπο της Λίμνης Κεριού, το Μαραθωνήσι και τις Νήσους Στροφάδες, που βρίσκονται περίπου πενήντα χιλιόμετρα νοτίως της Ζακύνθου. Διοικητικά υπάγεται στο Δημοτικό Διαμέρισμα Παντοκράτορος του πρώην Δήμου Λαγανά.

Το οικοσύστημα αποτελεί περιοχή ωοτοκίας της θαλάσσιας χελώνας, ενώ περιλαμβάνει και συστήματα αμμοθινών, υποθαλάσσια λιβάδια Ποσειδωνίας (Posidonia oceanica) και παράκτια οικοσυστήματα. Σ' αυτά απαντώνται εκατοντάδες είδη σπάνιας χλωρίδας και πανίδας.

Πηγές
 (αγγλικά)
Εθνικό Θαλάσσιο Πάρκο Ζακύνθου. Δήμος Ζακυνθίων.
Εθνικό Θαλάσσιο Πάρκο Ζακύνθου. Θαλάσσιο καταφύγιο για τη χελώνα της μεσογείου Caretta-Caretta. Ζάκυνθος και εναλλακτικός τουρισμός.
Εθνικό Θαλάσσιο Πάρκο Ζακύνθου.  gozakynthos.gr

Αναφορές 

Ζάκυνθος
Νομός Ζακύνθου
Ζάκυνθος
Ζακυνθου